Britse koninklikes: Wie die corgi’s erf; waar die koning gaan blyPrins Harry en sy ouma koningin Elizabeth II. (Foto: Steve Parsons/POOL/AFP) Sedert koningin Elizabeth II se afsterwe het die hele wêreld se oë na die Verenigde Koninkryk gedraai. Maroela Media het die jongste nuusbrokkies oor die Britse koninklikes na die koningin se dood hier versamel. Prins Harry het Maandag hulde aan sy oorlede ouma gebring. Hy het koningin Elizabeth sy “begeleidende kompas” genoem. Hy het ook belowe om sy pa te “eer” in sy nuwe rol as koning Charles III. In sy eerste openbare kommentaar sedert die koningin se dood, het die 37-jarige Harry gesê dat sy gemis word en hy “vir ewig dankbaar” vir haar sal wees. Die vraag op talle mense se lippe na die afsterwe van die koningin, was wie haar drie geliefde corgi’s sou erf. ‘n Foto van koningin Elizabeth II op 26 Februarie 1970 saam met een van haar corgi-honde. (Foto: Central Press/AFP) Twee van die koningin se geliefde honde, Sandy en Muick, sal van nou af deur prins Andrew en sy eksvrou, Sarah Ferguson, versorg word. ŉ Koninklike kenner het kort voor die koningin se dood aan Newsweek gesê dat corgi-honde die koningin “se eerste en langdurigste liefde is”. “Sy is lief vir diere en is versot op honde. Hulle is haar eerste en laaste liefde,” het Ingrid Seward, koninklike biograaf, gesê. Koning Charles III is Sondag amptelik as monarg in Australië en Nieu-Seeland aangewys. In Canberra het goewerneur-generaal David Hurley uitgeroep: “prins Charles Philip Arthur George is koning Charles III, deur genade van God, koning van Australië”. By ’n soortgelyke seremonie in Wellington het premier Jacinda Ardern vir Charles geprys en gesê dat hy “lank ’n liefde vir Aotearoa Nieu-Seeland gehad het” en dat “hy deurgaans sy diepe omgee vir ons nasie getoon het”. Alhoewel dié twee lande al dekades onafhanklik is, behou hulle steeds die Britse monarg as staatshoof. Australiese premier Anthony Albanese sal die koningin se begrafnis bywoon en het aangekondig dat 22 September ’n openbare vakansiedag in Australië sal wees om eer aan koningin Elizabeth II te betoon. Ardern het ’n soortgelyke, eenmalige openbare vakansiedag aangekondig wat 26 September in Nieu-Seeland sal plaasvind. “Ek hoop dat dit ’n kans sal wees om erkenning te gee aan die koningin se lewenslange diens aan Nieu-Seeland,” het Ardern gesê. Terwyl daar omvattende vernuwings aan Buckingham-paleis aangebring word, sal koning Charles III en sy vrou, Camilla, by hul tuiste, Clarence House, aanbly. Koning Charles III en sy vrou Camilla. (Foto Yui Mok/POOL/AFP) Dié huis sal voortaan as die koningswoning bekend staan totdat die £369 miljoen (sowat R7 miljard) se vernuwingsprojek by die enorme paleis afgehandel is. Die program sluit die opknapping van elektriese kabels, loodgieterswerk en verwarming in. Dié program sal na verwagting 10 jaar neem om te voltooi. Die paleis dien al sedert 1837 as die amptelike Londense woning van die Britse monarg. Charles en Camilla het in 2003 in Clarence House ingetrek. Clarence House was voorheen die tuiste van die koninginmoeder. Dié koninklike tuiste is tussen 1825 en 1827 gebou en is sedertdien deur Charles en Camilla opgeknap. Met die alombespreekte titelveranderings wat sedert die koningin se afsterwe plaasgevind het, is die koninklike familie se sosialemediaprofiele ook geskommel. “Clarence House”, die profiel waaronder Charles en Camilla die afgelope paar jaar op Instagram en Twitter met mense gekommunikeer het, sal voortaan gesluit wees. Enige inligting oor dié twee sal nou onder “The Royal Family” op dié twee sosialemediaplatforms geplaas word. Dié profiel was voorheen die platform wat inligting oor koningin Elizabeth II en haar man, prins Philip, verskaf het. Die prins en prinses van Wallis, William en Catherine, het ook sedertdien hul sosialemediaplatforms bygewerk om hul nuwe titels te wys. Na verwagting sal miljarde note en munte in Engeland vervang word na die afsterwe van koningin Elizabeth II. Buckingham-paleis in Londen. (Foto: Tolga Akmen/AFP) Vir byna 70 jaar het die portret van die koningin op die geld van die Verenigde Koninkryk verskyn. Deur die jare, soos sy ouer geword het, het dié portret verander. Sedert sy die troon in 1953 bestyg het, was daar vyf verskillende portrette op die munte en note gedruk. Sy was die eerste Britse monarg wat vir meer as 60 jaar op die land se note gedruk was. Haar portret het ook op die geldeenhede van verskeie lande wat voorheen onder Britse heerskappy was, verskyn. Die Bank van Engeland, wat die land se note druk, en die Royal Mint, wat die munte vervaardig, het egter aangekondig dat koning Charles III se portret binnekort op die land se geld gedruk gaan word. Dié proses sal egter eers na ’n gepaste routydperk na die koningin se afsterwe begin word. Die nuwe geld sal na verwagting stelselmatig bekendgestel word, en sal vir ’n ruk saam met die ou geld in gebruik wees. Bron: Hello! CNN